b'\n_START_ARTICLE_\nSkabelsesberetningen i Bibelen\n_START_SECTION_\nDe to skabelsesberetninger\n_START_PARAGRAPH_\nDen yngre af de to skabelsesberetninger er placeret forrest i biblen, og i denne kaldes skaberen "Elohim", som i danske bibler oftest overs\xc3\xa6ttes med "Gud". Den \xc3\xa6ldre skabelsesberetning st\xc3\xa5r lige efter den yngre skabelsesberetning, og i denne \xc3\xa6ldre beretning kaldes skaberen "Jahve", hvilket i danske bibler ofte overs\xc3\xa6ttes med "HERREN" eller "Herren"\n_START_SECTION_\nDen yngre skabelsesberetning\n_START_PARAGRAPH_\nDenne omfatter 1. Mosebog kap. 1 og kap. 2, 1-4. Beretningen starter med en kort beskrivelse af verdens tilstand f\xc3\xb8r skabelse af himlen og jorden, hvor Elohim befinder sig over en verden af vand. Elohims skabelse forl\xc3\xb8ber over 6 dage:_NEWLINE_1. dag skabes lyset._NEWLINE_2. dag skabes himmelhv\xc3\xa6lvingen._NEWLINE_3. dag skabes jorden og planterne._NEWLINE_4. dag skabes sol, m\xc3\xa5ne og stjerner._NEWLINE_5. dag skabes fugle og havdyr._NEWLINE_6. dag skabes landdyr og menneskene skabes i Elohims billede._NEWLINE_7. dag hvilede Elohim p\xc3\xa5 sit v\xc3\xa6rk._NEWLINE_I denne beretning sker skabelse ved ordet kraft som en konge, der giver befalinger. Denne beretning forklarer, hvorfor Sabbaten skal helligholdes. Beretningen tilskrives \'den pr\xc3\xa6stelige forfatter\' (P), og menes at v\xc3\xa6re nedskrevet noget efter det babylonske fangenskabs oph\xc3\xb8r 538 fvt. _NEWLINE_I danske bibler overs\xc3\xa6ttes Elohim normalt med Gud, men en mere bogstavelig overs\xc3\xa6ttelse ville v\xc3\xa6re "guderne og gudinderne" eller "guden med mandlige og kvindelige attributter". Denne mere bogstavelige overs\xc3\xa6ttelse passer bedre med beretningen om, hvad der sker p\xc3\xa5 6. dag, idet der st\xc3\xa5r "Lad os skabe mennesker i vort billede, s\xc3\xa5 de ligner os!"\n_START_SECTION_\nBogstavelig\n_START_PARAGRAPH_\nTilh\xc3\xa6ngere af en bogstavelig fortolkning anser de to skabelsesberetninger for at v\xc3\xa6re \xc3\xa9n sammenh\xc3\xa6ngende beretning, hvor jorden og alt hvad der er derp\xc3\xa5, inklusiv mennesket, blev skabt af Gud, over en afgr\xc3\xa6nset periode p\xc3\xa5 6 dage, p\xc3\xa5 hver 24 timer, og at Gud p\xc3\xa5 den syvende dag hvilede. Tilh\xc3\xa6ngere af en s\xc3\xa5dan fortolkning betegnes i almindelighed kreationister. Kreationisterne p\xc3\xa5st\xc3\xa5r, at der i dag findes beviser for, at begivenhederne i F\xc3\xb8rste Mosebog har fundet sted pr\xc3\xa6cis som beskrevet. Der er ikke megen st\xc3\xb8tte blandt professionelle videnskabsfolk og organisationer for kreationisme, og mange kreationister mener det er diskrimination og uvidenskabelighed. I mods\xc3\xa6tning til kreationisme n\xc3\xa6vnes ofte Darwins udviklingsl\xc3\xa6re, selvom Biblen ogs\xc3\xa5 modsiger moderne geologi og ark\xc3\xa6ologi._NEWLINE_Baseret p\xc3\xa5 sl\xc3\xa6gtstavlerne i F\xc3\xb8rste Mosebog, og andre bibelske skrifter, har b\xc3\xa5de j\xc3\xb8der og kristne kreationister, uafh\xc3\xa6ngigt af hinanden, h\xc3\xa6vdet at jordens skabelse skulle have fundet sted i begyndelsen af det 4 \xc3\xa5rtusinde f. Kr. Denne datering er baseret p\xc3\xa5 en bogstavelig tolkning af F\xc3\xb8rste Mosebog; at Gud skabte jorden p\xc3\xa5 seks dage, at Adam og Eva og Edens have har eksisteret, og at de bibelske begivenheder, historisk kan k\xc3\xa6des sammen med senere kendte begivenheder. Den mest ber\xc3\xb8mte og mest citerede ungjordskreationist er den anglikanske biskop, James Ussher, hvis udregninger fastslog at jorden blev skabt ved daggry den 23. oktober 4004 f. Kr. I mods\xc3\xa6tning hertil ansl\xc3\xa5s jordens alder i moderne geologi til at v\xc3\xa6re ca. 4,7 milliarder \xc3\xa5r.\n_START_SECTION_\nAllegorisk\n_START_PARAGRAPH_\nMed en allegorisk fortolkning af F\xc3\xb8rste Mosebog menes en symbolsk fortolkning, i mods\xc3\xa6tning til en bogstavelig fortolkning. En allegorisk fortolkning har v\xc3\xa6ret kendt l\xc3\xa6nge f\xc3\xb8r opblomstringen af den moderne videnskab. De to fortolkninger modsiger ikke n\xc3\xb8dvendigvis hinanden; fortolkere og kirkef\xc3\xa6dre som Origenes og Augustin fastholdt, at Bibelen er sand p\xc3\xa5 flere forskellige niveauer p\xc3\xa5 samme tid._NEWLINE_Augustin mente, at alt i universet blev skabt af Gud p\xc3\xa5 \xc3\xa9t \xc3\xb8jeblik, og ikke p\xc3\xa5 syv dage som beretningen ellers beskriver; og den j\xc3\xb8diske l\xc3\xa6rde, Filo af Alexandria fra det 1. \xc3\xa5rhundrede, skrev, at det ville v\xc3\xa6re en fejltagelse at mene, at verden blev skabt p\xc3\xa5 seks dage eller over nogen som helst afgr\xc3\xa6nset tidsperiode.'